כלי התקשורת בעזה מדווחים היום (א') כי אחד ההרוגים הפלסטינים במבצע "צוק איתן" הוא אחמד אבו סידה, שוער נבחרת הנערים של פלסטין (עד גיל 17).

"הוא היה שחקן חשוב בקבוצתו א-תופאח וסומן כשוער העתיד שלה", סיפר סמי חסונה , המנהל המקצועי של א-תופאח, שעידכן כי הוא נהרג בקרב שפרץ בסמוך לגבול עם ישראל.

"אנחנו נפרדים מאחד השחקנים הכשרוניים ביותר שצמחו פה", הוסיף חסונה.

הדיווח הראשוני על מותו של אבו סידה הגיע דרך הרשתות החברתיות, שם פורסמה תמונת גופתו. כעבור שעות אושרה הידיעה על ידי אמצעי התקשורת במקום, ולהלוויה שלו שנערכה היום הגיעו בכירים בהתאחדות הספורט הפלסטינית וספורטאים פלסטינים.